Irene Simonsen (V), 2006-03-28:
Udenlandsk arbejdskraft er en del af nøglen til fremtidens vækst.
Ligesom på fodboldbanen må danske virksomheder kunne stille i stærkeste opstilling, særlig når de spiller på udebane.
Hvis de ikke har en nøglespiller med de efterspurgte kvalifikationer i talentafdelingen, skal det være muligt at hente en i udlandet.
Det gælder også i erhvervslivet, og derfor ønsker Venstre at gøre det lettere for højt kvalificeret arbejdskraft at komme til Danmark.
Vandringen af arbejdskraften er en helt nødvendig konsekvens af den internationalisering, som følger af globaliseringen.
Danske virksomheder udstationerer danskere til datterselskaber, danskere ansat i internationale virksomheder udstationeres til andre afdelinger, og danskere søger selv ud som led i deres karriere.
Der er mange variationer og baggrunde for ind- og udvandring, men fælles er dog, at ind- og udvandring giver vitalitet i arbejdsstyrken.
Det giver bedre netværk og ikke mindst bedre viden, og begge dele er nøgleord for ønsket om at blive et mere konkurrencedygtigt og innovativt samfund.
Det store flertal af opholdstilladelser bliver givet til EU-borgere, men ser vi på landene uden for EU, kommer flere og flere herfra til Danmark for at studere; i 2005 var det næsten 7.000.
Men også antallet af arbejdstilladelser, som der før blev givet meget få af, er i vækst.
I 2005 fik 1.517 lønmodtagere og selvstændige fra lande uden for EU arbejdstilladelse i Danmark, og derudover fik 609 ingeniører, it-specialister, læger, sygeplejersker og naturvidenskabeligt uddannede specialister tildelt arbejdstilladelse under regeringens jobkortordning.
I sommeren 2005 gennemførte regeringen en yderligere lempelse af reglerne.
Udenlandske studerende ved danske universiteter inden for naturvidenskab, tekniske videnskaber, medicin eller it har nu efter endt eksamen 3 måneder til at finde et job i Danmark, og lykkes det, får de arbejdstilladelse.
Dansk erhvervsliv er kendetegnet ved hurtig omstilling og fleksibilitet, og dette forhold plus denne regerings mange initiativer har været medvirkende til, at Danmark har alle chancer på det globale marked.
Der er ikke tvivl om, at det er nødvendigt for dansk erhvervsliv fremover at tiltrække højtuddannet arbejdskraft for at kunne fastholde og udbygge en god position på det globale marked, og der er hårdt brug for flere af de såkaldte krøllede hjerner, som kan innovere, udvikle og forske på et højt niveau.
I Venstre har det høj prioritet, at vi i den nærmeste fremtid finder modeller, der kan tiltrække højtuddannet arbejdskraft, som kan være til stor gavn for Danmarks fremtid og være med til at sikre dansk velfærd.
Når vi skal finde modellerne, er det samtidig vigtigt, at vi er opmærksomme på, hvordan vi får åbnet for de rette mennesker og får det gjort på en ubureaukratisk og smidig måde.
Globaliseringsrådet er kommet med nogle forslag til, hvad man kan gøre, og disse forslag vil selvfølgelig blive debatteret i Venstre og indgå i de forhandlinger, der kommer på området.
Venstre ser frem til at forhandle med de øvrige partier i Folketinget om at finde de bedste løsninger til at tiltrække flere højtuddannede til danske virksomheder.
Jeg vil gerne på vegne af Venstre, Det Konservative Folkeparti og Dansk Folkeparti fremsætte følgende:
Forslag til vedtagelse
»Folketinget tager integrationsministerens redegørelse til efterretning.
Folketinget konstaterer, – at integrationsministeren vil tage de nødvendige initiativer til at opfylde arbejdsmarkedets behov for udenlandsk højtuddannet arbejdskraft og samtidig sikre kontrol af indvandring, og – at integrationsministeren i det videre arbejde vil inddrage politiske partier og relevante organisationer.«
For det første vil jeg sige, at jeg slet ikke forstår sådan et spørgsmål fra Enhedslisten, vendt på den måde.
Det ville jo være aldeles synd for hele den gruppe, vi har – og vi har desværre en alt for stor gruppe med udenlandsk baggrund, der bor i Danmark, og som ikke har job i dag, ikke er på arbejdsmarkedet – hvis vi skulle lukke flere ind, som kunne stille sig op i den kø og føle sig uden for fællesskabet, når de bor her.
Det kan jeg ikke tro er noget Enhedslisten kan være solidarisk med.
Derfor er det nødvendigt, at vi netop tager de nye ideer frem, kigger på dem og spørger: Hvordan sikrer vi nu, at vi både tiltrækker nok af den arbejdskraft, der er brug for, og at det kun er den arbejdskraft, der er brug for, som vi tiltrækker?